CELEX: 32017R1501
Language: et
Date: 2017-08-24 00:00:00
Title: Nõukogu määrus (EL) 2017/1501, 24. august 2017, millega muudetakse määrust (EÜ) nr 329/2007, mis käsitleb Korea Rahvademokraatliku Vabariigi vastu suunatud piiravaid meetmeid

26.8.2017   
            
            
               ET
            
            
               Euroopa Liidu Teataja
            
            
               L 221/1
            
         NÕUKOGU MÄÄRUS (EL) 2017/1501,
   24. august 2017,
   millega muudetakse määrust (EÜ) nr 329/2007, mis käsitleb Korea Rahvademokraatliku Vabariigi vastu suunatud piiravaid meetmeid
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 215,
   võttes arvesse nõukogu 27. mai 2016. aasta otsust (ÜVJP) 2016/849, mis käsitleb Korea Rahvademokraatliku Vabariigi vastu suunatud piiravaid meetmeid ja millega tunnistatakse kehtetuks otsus 2013/183/ÜVJP (1),
   võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühisettepanekut
   ning arvestades järgmist:
   
               (1)
            
            
               Nõukogu määrusega (EÜ) nr 329/2007 (2) jõustatakse meetmed, mis on sätestatud otsuses (ÜVJP) 2016/849.
            
         
               (2)
            
            
               Määruse (EÜ) nr 329/2007 IV lisas on loetletud isikud, üksused ja asutused, kelle on kindlaks määranud Ühinenud Rahvaste Organisatsiooni Julgeolekunõukogu (ÜRO Julgeolekunõukogu) sanktsioonide komitee või ÜRO Julgeolekunõukogu ning kelle rahalised vahendid ja majandusressursid külmutatakse nimetatud määruse alusel.
            
         
               (3)
            
            
               Määruse (EÜ) nr 329/2007 V lisas on esitatud nende IV lisas loetlemata isikute, üksuste ja asutuste loetelu, kelle on loetellu kandnud nõukogu ning kelle rahalised vahendid ja majandusressursid külmutatakse nimetatud määruse alusel.
            
         
               (4)
            
            
               5. augustil 2017 võttis ÜRO Julgeolekunõukogu vastu resolutsiooni 2371 (2017), millega nähakse ette uued Põhja-Korea vastu suunatud meetmed. Muu hulgas lisas ÜRO Julgeolekunõukogu nende isikute ja üksuste loetellu, kelle suhtes kohaldatakse piiravaid meetmeid, üheksa füüsilist isikut ja neli juriidilist isikut. Samuti kehtestas ÜRO Julgeolekunõukogu vabastuse neist meetmetest kahele juriidilisele isikule, kelleks on täpsemalt Foreign Trade Bank (FTB) ja Korean National Insurance Company (KNIC).
            
         
               (5)
            
            
               Komisjoni rakendusmäärusega (EL) 2017/1457 (3) jõustati need uued meetmed, kandes asjaomaste füüsiliste ja juriidiliste isikute nimed nõukogu määruse (EÜ) nr 329/2007 IV lisasse. Kuna üks juriidiline isik, nimelt KNIC, oli varem kantud määruse (EÜ) nr 329/2007 V lisasse, tuleks ta nüüd sealt välja jätta.
            
         
               (6)
            
            
               Nõukogu otsusega (ÜVJP) 2017/1504 (4) muudeti otsust (ÜVJP) 2016/849, et võtta arvesse juhtumeid, mille korral FTB ja KNIC vastu suunatud piiravaid meetmeid resolutsiooni 2371 (2017) alusel ei kohaldata.
            
         
               (7)
            
            
               Määrust (EÜ) nr 329/2007 tuleks seetõttu vastavalt muuta,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EÜ) nr 329/2007 muudetakse järgmiselt.
   
               1)
            
            
               Artikkel 8a asendatakse järgmisega:
               „Artikkel 8a
               Artikli 6 lõigetes 1 ja 4 sätestatud keelde ei kohaldata rahaliste vahendite ja majandusressursside suhtes, mis kuuluvad või on tehtud kättesaadavaks Foreign Trade Bank'ile või Korean National Insurance Company'le (KNIC), niivõrd kui need rahalised vahendid ja majandusressursid on mõeldud üksnes Põhja-Koreas asuva diplomaatilise või konsulaaresinduse ametlikeks eesmärkideks või ÜRO poolt või tema koordineerimisel antavaks humanitaarabiks.“
            
         
               2)
            
            
               Artikkel 11c asendatakse järgmisega:
               „Artikkel 11c
               Erandina ÜRO Julgeolekunõukogu resolutsioonides 1718 (2006), 1874 (2009), 2087 (2013), 2094 (2013), 2070 (2016), 2321 (2016), 2356 (2017) ja 2371 (2017) sätestatud keeldudest võib II lisas loetletud veebilehtedel osutatud liikmesriigi asjakohane pädev asutus lubada mis tahes tegevusi, kui sanktsioonide komitee on määranud igal üksikjuhul eraldi kindlaks, et need on vajalikud Põhja-Koreas sealsele tsiviilelanikkonnale humanitaar- ja hädaabi andvate rahvusvaheliste organisatsioonide ja vabaühenduste töö hõlbustamiseks kooskõlas ÜRO Julgeolekunõukogu resolutsiooni 2321 (2016) punktiga 46.“
            
         
               3)
            
            
               Määruse (EÜ) nr 329/2009 V lisa muudetakse vastavalt käesoleva määruse lisale.
            
         Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 24. august 2017
      
         
            Nõukogu nimel
         
         
            eesistuja
         
         M. MAASIKAS
      
   
   
      (1)  ELT L 141, 28.5.2016, lk 79.
   
      (2)  Nõukogu 27. märtsi 2007. aasta määrus (EÜ) nr 329/2007, mis käsitleb Korea Rahvademokraatliku Vabariigi vastu suunatud piiravaid meetmeid (ELT L 88, 29.3.2007, lk 1).
   
      (3)  Komisjoni 10. augusti 2017. aasta rakendusmäärus (EL) 2017/1457, millega muudetakse nõukogu määrust (EÜ) nr 329/2007, mis käsitleb Korea Rahvademokraatliku Vabariigi vastu suunatud piiravaid meetmeid (ELT L 208, 11.8.2017, lk 33).
   
      (4)  Nõukogu 24. augusti 2017. aasta otsus (ÜVJP) 2017/1504, millega muudetakse otsust (ÜVJP) 2016/849, mis käsitleb Korea Rahvademokraatliku Vabariigi vastu suunatud piiravaid meetmeid (vt käesoleva Euroopa Liidu Teataja lk 22).
   
      LISA
      Määruse (EÜ) nr 329/2007 V lisa punktist d jäetakse välja järgmine kanne:
      
         
                      
                  
                  
                     „Nimi (ja võimalikud varjunimed)
                  
                  
                     Identifitseerimisandmed
                  
                  
                     Põhjendused
                  
               
                     1.
                  
                  
                     
                        Korea National Insurance Corporation (KNIC) ja selle harukontorid (teise nimega Korea Foreign Insurance Company)
                  
                  
                     Haebangsan-dong, Central District, P'yongyang, KRDV
                     Rahlstedter Strasse 83 a, 22149 Hamburg
                     
                        Korea National Insurance Corporation, Alloway, Kidbrooke Park Road, Blackheath, London SE30LW
                  
                  
                     Valitsuse omandis ja kontrolli all olev ettevõte Korea National Insurance Corporation (KNIC) teenib märkimisväärset tulu (sealhulgas valuutat), mis võib aidata kaasa KRDV tuumarelva-, ballistiliste rakettide või muude massihävitusrelvade alaste programmide elluviimisele. Lisaks sellele on KNICi peakorter P'yongyangis seotud Korea Töölispartei 39. bürooga, mis on loetellu kantud üksus.“